La Policia Local deté sis persones este cap de setmana en quatre actuacions
28 de febrer 2022

![](/media/izcjoprr/c1_mini_m1_centralpl.jpg?width=850&height=566.9886363636364)

Agents de la Policia Local de Sagunt han detingut este cap de setmana sis persones en quatre actuacions diferents, entre les quals es troben violació de domicili, una agressió i un intent d'agressió als agents i destrosses al cotxe policial.

Una patrulla de la Policia Local, acompanyada també per agents del Cos Nacional de Policia, van acudir el divendres, 25 de febrer, a les 19 hores al carrer Santo Domingo de Sagunt després de la telefonada dels propietaris d'un habitatge. En la telefonada manifestaven que el cadenat estava trencat i que hi havia persones en l’interior. Els policies van comprovar que hi havia tres persones dins i que part de les seues pertinences les havien posat en una bossa de fem. Estes persones van ser detingudes per violació de domicili i, d'eixa forma, es va evitar un intent d'ocupació il·legal.

En la matinada del dissabte, cap a les 2 hores, un home va ser detingut en l'avinguda Joan d'Àustria per intentar agredir els agents, a més d'insultar-los i amenaçar-los. Els agents van acudir després de la telefonada d'un veí que els requeria per una possible baralla en les escales de la finca. En arribar els agents van trobar al després detingut, a la mitat de la via pública en estat evident d'agitació, cridant i ocasionant molèsties al veïnat. Este home a penes mantenia l'equilibri, mantenia una conversa incoherent, parla pastosa i desprenia una forta pudor etílica. Davant la petició dels agents perquè es calmara, esta persona no va fer cas i va arremetre amb virulència contra els agents, llançant colps contra ells, encara que sense aconseguir-ho.

Seguidament, cap a les 3.15 hores, una altra patrulla es va acostar a un bar del Camí Reial davant les queixes dels veïns per molèsties coincidint amb l'hora de tancament. En arribar els agents, van fer un volt pels voltants per a comprovar que no quedara ningú i, en tornar al vehicle, van sentir el so de trencament de cristalls i, en arribar al vehicle, van trobar acatxat al costat de la roda davantera dreta un home que, en veure'ls, va abandonar el lloc caminant ràpidament. La roda estava punxada i molt a prop un coll de botella de cristall en el sòl. Els agents van alcançar esta persona, que va mostrar una actitud desafiadora i es va negar, en reiterades ocasions, a identificar-se. Finalment va ser detinguat per causar danys materials al vehicle policial.

Al matí següent, sobre les 12.00 hores, en el pavelló del Poliesportiu Municipal (internuclis) un home va ser detingut per agredir els agents de la Policia Local. Van ser requerits pel personal del poliesportiu a causa d'una persona que estava molestant i, en demanar-li identificació, este es va negar i sense mediar paraula, es va abalançar agressivament cap als agents propinant-los espentes i colps.

*   [](http://www.facebook.com/sharer.php?u=https://aytosagunto.es/va/actualitat/sis-detencions-en-quatre-actuacions-policia-local-sagunt-2022-02-28/ "Facebook")
*   [](http://twitter.com/share?url=https://aytosagunto.es/va/actualitat/sis-detencions-en-quatre-actuacions-policia-local-sagunt-2022-02-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sis-detencions-en-quatre-actuacions-policia-local-sagunt-2022-02-28/ "Linked In")
*   [](mailto:?body=https://aytosagunto.es/va/actualitat/sis-detencions-en-quatre-actuacions-policia-local-sagunt-2022-02-28/)